<classify> RAIS John Magufuli amemuagiza Mtendaji Mkuu wa Kampuni ya Ndege Tanzania ATCL, Ladislaus Matindi kuhakikisha fedha zote zilizoanza kutolewa kwa ajili ya kuipeleka ndege ya serikali nchini Afrika Kusini, zikiwemo posho za marubani na wahudumu wa ndege, gharama za mafuta na malipo ya awali ya matengenezo zirudishwe.Ndege hiyo aina ya Fokker 50 ilikuwa ipelekwe Afrika Kusini kufanyiwa marekebisho ili itumike kusafirisha abiria, kama zinavyotumika ndege nyingine za ATCL. Aidha, rais ameagiza mafundi sita waliofanya kazi ya upakaji wa rangi ya ndege hiyo kwa makubaliano ya kulipwa Sh milioni mbili, waongezwe fedha nyingine Sh milioni 10 kama motisha ya kuonesha moyo wa uzalendo, kufanya kazi kwa wakati na kuokoa fedha nyingi ambazo serikali ingetoa kwa ajili ya kupeleka ndege Afrika Kusini.Rais Magufuli alitoa agizo hilo juzi, alipotembelea hanga la matengenezo ya ndege la ATCL kwenye Uwanja wa Ndege wa Kimataifa wa Julius Nyerere JNIA jijini Dar es Salaam na kukagua marekebisho ya ndege hiyo. Akitoa maelezo kwa Rais Magufuli, Matindi alikiri kuwa endapo ndege hiyo ingepelekwa Afrika Kusini, marekebisho yangetumia muda usiopungua siku 14 na gharama zingekuwa sio chini ya Sh milioni 328, na alimhakikishia Rais Magufuli kuwa fedha zilizotolewa zimerejeshwa.Matindi alisema baada ya kukamilika kwa matengenezo hayo, ATCL inatarajia ndege hiyo itaanza mara moja kutoa huduma za usafiri wa anga katika kituo cha Mtwara na kufuatiwa na Iringa, Mpanda na baadaye Songea, Pemba na Tanga.Katika ziara hiyo ya kushtukiza, Rais Magufuli alishuhudia kazi ya ufungaji wa viti 48 vya abiria ukiwa umekamilika na mafundi wa kupaka rangi wakiwa wanakamilisha kuchora picha ya mnyama Twiga, anayetumiwa kama nembo ya ndege za ATCL. Kwa mujibu wa taarifa ya Ikulu, Rais Magufuli alielezwa kuwa kazi ya marekebisho ya ndege hiyo, imechukua siku saba na ndege ingekabidhiwa jana.  <topic>: KITAIFA 